„Nu este ceva la care închidem ochii. După atacul de duminică, nu pot vorbi despre o schimbare a politicii (n.r. – SUA), a declarat John Kirby, ca răspuns la întrebarea unui reporter despre „câte cadavre carbonizate” îl vor face pe Joe Biden să-şi schimbe politica faţă de Israel.
Anterior, Departamentul american al Apărării a transmis, marți, că Statele Unite consideră în continuare operaţiunea israeliană de la Rafah ca fiind „limitată”, în ciuda atacului de duminică.
„Încă mai credem că ceea ce se întâmplă la Rafah, ceea ce face armata israeliană, este limitat”, a declarat Sabrina Singh, purtătoare de cuvânt adjunctă a Pentagonului, într-un briefing de presă.
Joe Biden a avertizat în repetate rânduri Israelul împotriva unei ofensive majore în Rafah, în sudul Fâşiei Gaza, un teritoriu palestinian devastat de peste şapte luni de război împotriva mişcării islamiste palestiniene Hamas.
Statele Unite rămân cel mai mare susţinător militar şi diplomatic al Israelului şi au criticat dorinţa procurorului Curţii Penale Internaţionale (CPI) de a emite mandate de arestare pentru liderii israelieni, inclusiv premierul Benjamin Netanyahu.
„Nu credem că sancţiunile împotriva CPI sunt abordarea corectă”, a spus John Kirby, după apelurile unor senatori republicani de a adopta sancţiuni împotriva instanţei, aşa cum a făcut Donald Trump când era preşedinte al Statelor Unite împotriva unui procuror al acestui organism.
Cel puțin 45 de persoane au murit și câteva zeci au fost rănite în urma loviturilor lansate de Forțele de Apărare ale Israelului (IDF) asupra unei zone din orașul Rafah, destinată persoanelor strămutate.
Palestinienii au denunţat un „masacru”, iar israelienii au recunoscut un „accident tragic” după atentatul cu bombă de duminică seara dintr-o tabără pentru persoane strămutate la Rafah, soldat cu 45 de morţi şi 249 de răniţi, conform Ministerului Sănătăţii din Gaza.
Acest atac israelian a provocat indignare la nivel mondial după ce corturi și adăposturi metalice șubrede au fost incendiate, iar zeci de persoane și-au pierdut viața.
FOTO: Hepta